বাংলাদেশের প্রধানতম সমস্যা হল দরিদ্রতা। দরিদ্রতা দূরীকরণের জন্য প্রয়োজন সুশিক্ষা ও কর্মসংস্থান। স্বাধীনতার ৪৩ বছর পরেও আমরা উন্নয়নশীল দেশের কাতারে। না খেয়ে দরিদ্রতার কশাঘাতে পিষ্ট হয় মানুষ মরার খবর এখনো খবরে প্রকাশিত হয়। শাসকদের ভাগ্যের চাকা ঘোরে কিন্তু কোন পরিবর্তন হয় না অভাগা জনগোষ্ঠীর। নেতাদের চাকচিক্যতায় আর বিত্তবৈভব দেখলে বিশ্বের কেউ মনে করবে না এখানকার মানুষ দরিদ্রসীমার মাঝে বাস করে। সাবেক অর্থমন্ত্রী মরহুম সাইফুর রহমান অষ্টম জাতীয় সংসদ অধিবেশনে বলেছিলেন, ‘বিদেশে গিয়ে আমরা যখন দেশের নানা সমস্যার কথা বলে সাহায্য চাই, তখন আমাদেরকে বিদেশী বন্ধুরা তচ্ছু-তাচ্ছিল্য করে বলে, তোমাদের দেশের লোকেরা খেতে পায় না অথচ তোমরা পাজারো গাড়ি হাঁকাও! তোমাদের লজ্জা থাকা উচিত।’ আসলেই মন্তব্যটি আমাদের জন্য লজ্জাজনক হলেও নিজেদের বোধোদয় হওয়ার জন্য অত্যন্ত গুরুত্বপূর্ণ। দেশের কোন সরকারই কর্মমুখী শিক্ষা ও দরিদ্রতা বিমোচনে বাস্তবমুখী টেকসই কর্মসূচি গ্রহণ করতে না পারায় সমসাময়িককালে স্বাধীনতা অর্জনকারী দেশ মালয়েশিয়া ও সিঙ্গাপুরের মতো কোন চমক লাগানো পরিবর্তন আনতে পারেনি। উল্লিখিত দেশগুলোর জনগণ যেখানে দেশের সম্পদ সেখানে আমাদের দেশের বহুল জনসংখ্যাকে মনে করা হয় বোঝা।